
	Τιμητική εκδήλωση παρουσίασης

του κορυφαίου έργου

του αείμνηστου ιστοριοδίφη και ερευνητή

Αριστείδη Λ. Κουδουνάρη

Βιογραφικόν Λεξικόν Κυπρίων 1800-1920
στο Σπίτι της Κύπρου

Σε κλίμα ιδιαίτερης συγκίνησης, παρουσία του Υπουργού Εξωτερικών της Κυπριακής Δημοκρατίας δρος Νίκου Χριστοδουλίδη, του Πρέσβη της Κυπριακής Δημοκρατίας κ. Κυριάκου Κενεβέζου και πλήθους εξεχουσών προσωπικοτήτων, διπλωματών, πανεπιστημιακών, ανθρώπων των Γραμμάτων και εκπροσώπων της ελλαδικής και κυπριακής διανόησης, πραγματοποιήθηκε την Πέμπτη 24 Οκτωβρίου 2019, στην κατάμεστη αίθουσα του Σπιτιού της Κύπρου στην Αθήνα, η παρουσίαση της έβδομης επαυξημένης έκδοσης του κορυφαίου έργου του αείμνηστου Αριστείδη Λ. Κουδουνάρη, Βιογραφικόν Λεξικόν Κυπρίων 1800-1920.

Η παρουσίαση, όπως ανέφερε, προλογίζοντας, η Μορφωτική Σύμβουλος δρ Νάντια Στυλιανού, αποτελεί «εκδήλωση τιμής και μνήμης του εξέχοντος ερευνητή, ιστοριοδίφη, ιδρυτή και Προέδρου της Κυπριακής Εταιρείας Ιστορικών Σπουδών» ο οποίος «τάχθηκε να υπηρετήσει με τον ερευνητικό του μόχθο το σύνολο της κυπριακής και της διεθνούς κοινότητας , συνθέτοντας ένα κορυφαίο έργο ‘ανασκαφής’ στην ιστορία των ανθρώπων της Κύπρου».
Χαιρετισμό στην εκδήλωση απηύθυνε ο Πρέσβης κ. Κυριάκος Κενεβέζος. Για τον Αριστείδη Λ. Κουδουνάρη, την προσωπικότητα και το έργο του μίλησαν, ο Υπουργός Εξωτερικών δρ Νίκος Χριστοδουλίδης, ο πρώην Πρέσβης της Κυπριακής Δημοκρατίας, Καθηγητής Νεότερης Ιστορίας του Πανεπιστημίου Νεάπολις Πάφου κ. Γιώργος Γεωργής, ο Κοσμήτορας της Νομικής Σχολής του Πανεπιστημίου Λευκωσίας Καθηγητής κ. Αχιλλεύς Κ. Αιμιλιανίδης και ο Καθηγητής του Πανεπιστημίου Φρέντερικ, Διευθυντής του Δημοτικού Κέντρου Τεχνών Λευκωσίας κ. Γιάννης Τουμαζής.

Οι ομιλητές αναφέρθηκαν στο πολυσήμαντο ερευνητικό και συγγραφικό έργο του θεμελιωτή της κυπριακής γενεαλογικής ιστορίας, στη γενναιοδωρία της γνώσης του και στη συνολική προσφορά του στην καλλιέργεια και ανάπτυξη της ιστοριογραφικής μελέτης και παραγωγής της Κύπρου, εξαίροντας τη μεγάλη συμβολή του, μέσα από τη δύναμη του έργου του, που δημιουργεί σημαντικές γέφυρες που συνδέουν το παρελθόν με το παρόν και το μέλλον,  στην αντίληψη της Ιστορίας ως μέσο κατανόησης και διασφάλισης της ταυτότητας της Κύπρου.

Κατά την αντιφώνησή της η κ. Άρτεμις Κουδουνάρη-Γιορδαμλή, αδελφή του εκλιπόντος, αφού ευχαρίστησε το Σπίτι της Κύπρου και τους συντελεστές της εκδήλωσης, μοιράστηκε με τους παρευρισκόμενους αναμνήσεις και εικόνες από την οικογενειακή και κοινωνική ζωή του Αριστείδη Κουδουνάρη.

Η εκδήλωση ολοκληρώθηκε με την παρέμβαση του κ. Τουμαζή, ο οποίος εμφανώς συγκινημένος, ανακοίνωσε τη δημιουργία κοινωφελούς ιδρύματος με την επωνυμία «Ίδρυμα Αριστείδη Κουδουνάρη και Γιάννη Τουμαζή» που ως σκοπό θα έχει την προώθηση της έρευνας για τη γενεαλογία και για την τέχνη στην Κύπρο στηρίζοντας και ενθαρρύνοντας κυρίως νέους ερευνητές και επιστήμονες στους δύο αυτούς τομείς.
Στο πλαίσιο της εκδήλωσης προβλήθηκαν αποσπάσματα από την τελευταία συνέντευξη του Αριστείδη Λ. Κουδουνάρη, ένα μήνα πριν το θάνατό του, στη δημοσιογράφο του Ραδιοφωνικού Ιδρύματος Κύπρου Μαρία Αγγελίδου.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας.

